Cesarhanmun/geonobi-data huggingface dataset:
地名: 永川 (慶尚道, 郡)
年: 1531.0

○右承旨朴祐以委官意啓曰: "沈思順奴二名, 捉來詰問, 而先刑問廣大, 而將及芿叱同, 芿叱同拔劍自刺其項, 皆以爲驚駭, 故不得刑問芿叱同耳。 然不甚傷害矣。" 傳曰: "廣大變辭對答, 此似荒唐。 今日更爲刑推可也。 芿叱同雖㤼於刑問而自刺, 然自刺其項, 亦爲荒唐。 姑令救療, 待差刑推可也。" 且以思順家搜來草稿, 封而下曰: "此乃有憾於沈貞被罪時所作也。 字體或有相似者, 則亦可比對可也。 又以此語, 問思順曰: ‘汝於常時, 有如此怨憤之心, 爲如此怨憤之文乎?’ 以此意詰問, 而刑推可也。"
                【其搜來草稿曰: "庚寅冬十一月十七日, 弘文館俱詣政院, 論駁兩司, 有事不直言, 吏曹注擬失當等事。 翌日政, 以特旨移副提學成世昌, 拜刑曹參判, 以黃士祐代之。 二十一日夕, 新兩司大憲金謹思、執義尹安仁、持平宋麟壽ㆍ金致雲、大諫權輗、正言羅淑ㆍ蔡無斁, 論啓成世昌締交家君, 排擯異己, 以受嗾家君之言, 出議本館, 欲以一網打盡臺諫云。 且因引家君迎接後進, 以收人心, 招權納賄, 門闌如市, 灼鼠之變, 受賄要婢, 又與李沆、金克愊, 結爲死友, 留宿私議等事, 極口抵排, 請皆依律定罪。 一啓, 上命罷家君, 下世昌詔獄鞫之。 世昌招意, 以爲: ‘金安老蒙放入京之後, 議論多出於彼。 及其兄安鼎爲吏曹參判, 而判書有闕, 首擬張順孫。 且初政, 移擬執義任權於正, 事甚有異, 如是臺諫, 噤無一言可乎? 適到某家, 言詮及此, 某所言政合素意, 故或說同僚, 或議相知, 出議本館, 同然一辭, 故論列。’ 云。 再招至刑取服, 禁府照以杖一百、流二千里、告身盡行追奪。 兩司更啓, 討擬正律, 又推禁府低卯比律之誤。 更議擬以極律, 上特判杖贖、告身盡行追奪, 遠方付處。 兩司請家君依律定罪, 上以大臣不可重治, 削職已爲非輕也。 論至六日乃允, 世昌付咸安, 家君付永川。 兩司又啓移配, 世昌
                  平海, 家君江西。 君親一體, 忠孝同性。 陷親, 非子之道, 欺君, 失臣之義。 事雖間於公私, 情何掩於內外? 家君籍先世勳業之餘慶, 特蒙眷遇於聖(氏)
                    〔代〕
                  , 深思(直)
                    〔生〕
                  育之恩, 欲效(治)
                    〔涓埃〕
                  之報, 忘身爲國, 當事勇先, 人心疑忌之, 積旣有日矣。 名位之極, 禍敗之理, 固然也。 後進之士, 或以私便來, 或以公事至, 迎接慇懃, 時與盃酌, 吐示肝膽, 豈有形迹之誤, 乃敢以收人心, 目之乎? 少年韋布之朋, 同登聖朝, 有事共議, 期不負恩, 豈有妨於義理? 況典私宿, 便無是事, 傔從皆是證左, 敢誣以顯有之迹乎? 灼鼠之變, 家君先發, 爲主朴氏, 增痛入骨, 納賄之事, 萬無可據之迹。 持贈受授之人, 憑考一處, 輒得其實, 要婢之事, 口不可言。 克愷雖無狀, 豈可以不入耳之言, 發諸口乎? 朴家二壻具在, 若有數罪, 則其眷下之耳目, 皆知其灼然。 家君雖負國、棄忠, 而自爲身地, 則固有其計, 豈可受非百年可資之賂, 而自取一朝輒敗之道乎? 至於與成世昌相話閒, 言及朝政之事, 俱在世昌之招, 亦無私意, 只爲國誤料及此已。 臺諫有何忌惡, 而敢有一網打盡之意耶? 身居鈞軸, 日夜思度於方寸者, 惟不負聖恩之如天耳。 大抵自古雖無狀之人, 欲爲國害, 皆有利於其身故耳。 如家君, 位已極矣, 家已成矣, 周身拄腹之物, 皆荷國惠, 國有誤禍, 先及大僇, 雖欲負國, 豈不自愛其微命乎? 常觀古史, 有致忠受冤, 盡誠受禍事, 意謂之國禍, 其情未必皆然。 乃今見之, 固爲不誣。 如吾者雖欲分疏萬一, 只所增過耳。 浮根無托, 落羽離形, 放淚視天, 含笑入地而已。"】
地名: 永川 (慶尚道, 郡)
年: 1535.0

○丁酉/御朝講。 領事金安老曰: "近來太白晝見, 久而不滅。 今又冬雷發作, 天變非常。 蓋冬雷之發, 由於陰陽之失度也。 古人云: ‘純陰之月, 陽氣闔藏於地下, 春而發洩, 則萬物生遂。’ 今者陽氣先洩, 萬物難於生遂, 明年農事, 亦爲可懼。 答天之變, 不可以文, 必須人事無失, 人心和睦, 然後天心可和, 天變可弭。 近來人事不順, 故天變如此。 小臣(戶)
                〔尸〕
              位, 罔知攸爲。" 知事柳溥曰: "太白晝現, 久而不滅。 古書曰: ‘太白, 兵象也。’ 且冬雷之變, 極爲非常。 大抵陰陽之氣, 戰(溥)
                〔薄〕
              而爲雷電。 詩曰: ‘燁燁震電, 不寧不令。’ 說者曰: ‘或妾婦乘其夫, 夷爲侵中國, 小人凌君子, 皆其應也。’ 今之有他事, 未可知也, 然當恐懼、修省。" 侍講官金遂性曰: "永川人之事, 人以爲疾怨守令, 而爲之也, 臣以爲不然。 若過去而暫擊之, 則猶可謂之疾怨守令, 而爲之也。 此則其所爲, 至爲已甚, 恐非疾怨守令, 而爲之也。" 獻納李夢弼曰: "乘夜燃火, 而斷破四字云。 其四字, 則不知爲某字也, 然似非無識之人所爲也。 若是奸孽之所爲, 而推於無知之人, 則恐有傍觀, 而竊笑者也。" 安老曰: "(斲)
                〔斷〕
              破四字, 與懸像之事, 何以哉?" 上曰: "冬雷之變, 至爲可懼。 永川人事, 予意亦以爲, 非嫉怨守令者所爲。 至爲荒唐。" 安老曰: "永川人事, 必罪人不自安分, 敢爲凶悖之事, 以快其憤然後已。 朝廷間, 上有聖明, 下有士林, 如兄、如弟, 必須同寅協恭, 而其所議論, 必須平正, 然後朝廷安矣, 天道順矣。 近來以不大之事, 至於紛擾, 大抵議論, 則自當有同異, 然自古雖有過越之言, 心相和平則可矣。 下之人有高論, 而自上酌而容之, 然後可以培養其氣象矣, 而今則與古有異, 若有一論之或異, 則窺伺者, 輒付於其人, 故小臣每以爲懼。 相爭可否於上前之時, 固不可唯而相諾, 要在平心而已。 奸凶之伺隙而離間, 至爲可慮, 朝廷若和平, 則奸人何所窺哉? 進言者, 莫不以奸兇爲啓, 而議論或異, 輒相離間, 恐生自中之亂也。 自上須預知而防微, 下人亦當慮奸人之乘間, 其於論事之際, 雖或相爭, 而退相和平, 而無私憤可也, 近來似無如是事。 古語有之曰: ‘君臣輯睦, 不可圖也。’ 君臣輯睦, 則敵國尙不能圖。 此尤所當省念也。 近者亦爲紛亂, 而自上和解, 極爲美矣。 自上更加堅定, 幸甚。 大抵罪人、罰人, 上豈好之? 朝廷亦豈安而樂之哉? 然必須如是, 然後乃可鎭定故耳。 若安分而思愆, 則亦可以寬假而收敍也。 天地間草木禽戰, 亦皆欲各得其所。 況於同朝之人乎? 勢不得已耳。 朝廷和睦, 乃是修省答災之上策也。" 上曰: "此言是矣。 人心和, 則天心當和, 何有災變?" 安老曰: "大抵應災, 刑獄爲大。 京獄中, 罪之可疑者, 議之似可此意, 昨者已與領議政金謹思, 議而欲啓矣。 蓋赦與疏放, 有罪者幸免, 非所以答災之道也。 但議其疑枉可矣。 獄事有事迹可疑, 而泥於法, 有司難處者矣。" 上曰: "疑獄亦可議矣。" 安老曰: "近來臺諫, 論士大夫之罪也, 原其情而泛論之, 奉傳旨時, 盡入之, 及乎照律也, 亦以此照之, 至爲未便。 祖宗朝傳旨, 則自上折中而下之, 如是可矣。" 上曰: " 傳旨內, 或有一字之遣, 則臺諫還請盡入, 而奉之, 故不得減矣。 臺諫所啓, 與傳旨相同, 亦果未便矣。" 掌令李頤曰: "臺諫旣已盡計, 而啓之, 照律之後, 自上減其罪, 則可矣, 臺諫之語, 有所加減, 則未便矣。" 安老曰: "傳旨, 王言也。 王言, 專以下人之言奉之, 亦爲未便。" 溥曰: "邊備之事, 所當軫念。 加德島設鎭事, 時雖昇平, 而不可不慮也。 滿浦越邊來居野人, 若開諭而不去, 則聲罪驅逐矣。 彼亦雖似可慮, 然外事也。 咸鏡道向化野人, 多辰內地, 如北靑
              無海臺,
                【地名。】
              向化野人, 至爲滋蔓, 尤爲可慮。 前者, 薺浦
              倭奴滋蔓, 朝廷以爲腹心之疾, 而庚午亂作, 國家制之, 至爲幸甚。 咸鏡道
              野人之滋蔓, 甚於倭奴, 若乘間而起, 則禍不可言。 倭奴則以舟師, 只能用劍, 而不能射矣, 野人則陸戰, 其長技也。 長驅而入, 亦爲可慮, 預爲處置可矣。" 特進官尹熙平曰: "北靑
              無海臺, 向化多居焉。 蓋自三國時有之, 今者雖退設六鎭, 咸鏡道本非我國地也。 所謂南沃沮者, 郞今之烏道里也,
                【胡種之號。】
              所謂穢貊者, 卽今江原道之境也。 於春川得貊國之印云, 蓋其地也。 今退居于慶興地, 爲骨間亐知介,
                【亦胡種之號。】
              若長驅, 則可以出來。 前朝之末, 出來于高原、德源之間。 德源有鐵關,
                【地名。】
              蓋來于此矣, 而我太祖大王及李仁佑平治之, 本非我國之地也。 高句麗之都, 今在三衛,
                【毛憐、建州等衛。】
              而東沃沮, 卽白頭山之東, 甲山、三水之地也。 北靑
              無海臺、鏡城
              靑巖向化野人, 自古居焉。 龍城之水, 岐而一泒流于殊乙溫, 一泒流于靑巖, 靑巖之野人, 安業而居久矣。 鏡城城固, 城外長江, 江外民田, 與野人之田, 相間而耕食。 若未及收齊, 而疊入, 則寄其穀于野人矣。 野人今如我國之人, 而又有能文筆者, 與慶源、慶興等處野人, 相通而婚嫁矣。 頃者移來于文川, 地其輩皆胡服騎馬, 以馳獵爲事。 或出來于黃海道等處, 奪取民家所曬之穀, 橫行自恣, 恩及江原道而至于下三道矣。 如此之輩, 推刷則可矣, 若如無海臺、靑巖等處安業者, 推刷則必致搔動矣。" 溥曰: "今雖如此, 五胡立亂可監。 當革心向化之時, 則無異於編氓, 而終使中原爲腥膻之域矣。" 上曰: "如是之事, 若徐爲之所, 則猶可, 若急處, 則當致騷擾矣。"
地名: 永川 (慶尚道, 郡)
年: 1549.0

○毛山守、呈琅、茂松守、彦成、李有成、李守成、金義淳、孫守儉, 皆依律凌遲。
                【學生安世章供云: "臣粗解陰陽。 年前三月, 適到妻上典李仁儉之家, 仁儉與喪人對坐, 因指臣謂喪人曰: ‘此人頗解陰陽。 可問葬事。’ 喪人曰: ‘葬事則已畢矣, 要有推卜之事。’ 遂出貼冊, 問戊申、乙亥、己丑三八字曰: ‘此八字何如?’ 臣答曰: ‘乙亥生外, 戊申、己丑兩八字, 皆不善終。’ 仍問: ‘是誰八字?’ 喪人答曰: ‘戊申生李若氷, 乙亥生李洪男, 己丑生李洪胤。’ 云。 臣本不知李洪胤, 李守成則雖李仁儉同壻, 而亦未曾相見, 仁儉家始與識面。 李洪胤八字, 可爲君王之說, 臣所不言。 其眞僞問諸李仁儉。" ○定虜衛崔萬齡供云: "臣所居住, 乃忠州
                  北村, 而與李若氷家, 相距二十里。 故素與相識, 退計十五年間, 若氷奴打臣姪崔永壽, 臣呈訟治罪。 以此作嫌已久。 丁未年李若氷被罪籍沒時, 臣同生弟崔永齡, 以本州糾察官, 推刷田民, 而李洪胤、李戊丁, 來臣弟家, 與臣同坐, 其田民請囑漏落, 臣言曰: ‘若氷平生常行貪黷, 多有怨家, 其田民若用術隱漏, 將有大事。’ 力爲禁止。 故洪胤、戊丁等懷嫌已甚, 誣引明白。" ○保人林五紀供云: "臣家則槐山地境, 崔大觀家則忠州
                  北面, 相距一息半程, 面貌亦不相見矣。 崔大立則臣妻父李延慶處來到, 數度相見。 宋末壽則亦衆中相見而已, 其家門戶, 亦不得知。 崔大觀兄弟被罪時, 未有與康惟善一時曉頭出來之事矣, 康惟善以儒士, 亦無與臣共射之時。 臣以孝子林季蕃妾子, 雖隣里人有喪, 常齋素七日, 務農力食, 不事射獵, 而李洪胤、李戊丁等, 一不相見。 其曉頭出來, 及與康惟善共射事, 必有證人, 請面質。" ○定虜衛李福己供云: "臣名非福己, 乃福基也。 臣本不能造矢, 但造弓甚精, 故臣之姓名, 人無不知矣。 臣所居吹鍊洞, 與李若氷家, 相距三十里, 故但知李洪胤姓名, 而一未相見, 萬無來請造弓之事。" ○學生孫守恭供云: "臣粗修破弓, 居忠州
                  西面, 與李若氷家, 相距七十里, 故李洪胤編髮時, 只一度相見, 加冠後, 更不相見。 若於臣處造弓矢, 則造作所入必多, 出處請竝推閱。" ○學生孫守讓供云: "臣粗修破矢。 李後丁葬父於百姓守連家籬邊, 守連不得禁止, 適守連母病死, 人言新墳爲祟, 守連將欲移居。 後丁等欲買臣奴妻娚之田, 與守連家(代)
                    〔垈〕
                  相換設計, 臣亦欲買此田, 多般禁止, 使不得放賣。 後丁等强欲抑買, 而守連亦不肯移居, 故洪胤、後丁等, 因此懷憤。 今年正月, 洪胤將葬其母於臣家近處, 臣爲壓勝於葬地, 以此尤爲發怒。 水平、後丁與李洪胤等同心之人, 故誣引判然。" ○私奴宋末春供云: "臣崔大觀母家婢夫。 今年正月崔大觀, 率妻避病臣家, 三月還歸, 其母及兄弟不曾避接矣。 康惟善則只聞名, 而前後不見。 林五紀則只衆中相見, 而一不來臣家。 大觀避接時, 亦無他人來宿, 崔大觀來寓臣家, 非前年十一月, 乃今年正月。 其眞僞行移推閱。" ○步兵池七同供云: "臣於李若氷祖上墳墓下居生。 前春因飢饉剝取墓山松皮, 爲李後丁所打, 非徒相詰罵辱, 而李若氷屬公田, 若氷奴金山等耕食, 臣於田主沈府院君宅種子受來, 奪耕, 以此後丁憤怒恐嚇, 懷嫌誣引明白。" ○正兵池億年供云: "臣所居北面, 與李若氷所居, 相距二十餘里。 但其祖上墳墓, 有臣家近處, 故洪胤其父永葬時, 來到, 只路中謁見而已。 與李後丁作嫌之由, 聞諸府院君宅奴權其每。" ○習讀官裵萬期供云: "臣前年十月晦間, 以子息成婚事, 昌寧地往來時, 過忠州地本家。 日則不記, 以謁牧使、判官事進去, 翌日初明還家, 望見二人, 乘馬多率從人過去。 距末春家二里許, 臣偶逢名不知一人, 問其乘馬者爲誰, 其人答云: ‘宋末春家, 崔大觀兄弟, 率其母避寓, 康惟善、林五紀來見而出去。’ 臣聞常時二人, 以同生同壻, 一家內同處, 每射小的。 臣卽今料之, 康惟善凶逆之謀, 林五紀想必知之, 而及今事覺之後, 遠處居人, 皆蒙同參之罪, 而獨五紀脫漏, 臣不勝痛憤, 只上達。 而其人等謀議之事, 則臣不得知。 今呈啓辭, 憑閱。" 其啓曰: "臣去丁未年九月, 以祖上拜掃事受由, 下歸于忠州。 到家翌日, 聞逆賊毛山守、茂松守、柳貞、忠義衛李允文、忠州判官張世經、槐山郡守成偉等, 率女妓一十五名、工人五名, 以李延慶遭女壻盧守愼竄謫之患, 又同里居六寸罪人李若氷之賜死, 各設慰宴, 逐日爲之。 此必延慶欲與毛山守等人, 故托慰宴陰議密事, 以報盧守愼、李若氷之怨。 況臣以食物載船事, 往于江邊, 延慶亦以會飮事, 向于設宴處, 行到于江, 與臣言曰: ‘李芑、尹元衡構成虛事, 陷戮正直之士, 專得家財奴婢, 專擅國家, 無所不爲, 豈無天殃乎?’ 仍爲切齒, 又曰: ‘貪功之輩, 陷於李、尹奸譎之術, 擯斥賢良, 屠滅無辜。’ 不測之言多般發說。 臣見其事, 聞其言, 陰懷異心, 謀危宗社之計, 蓋可想矣。 臣不勝痛憤, 思欲上達, 而重大之事, 率意輕動, 亦似未安, 姑審詳悉法, 戊申年冬, 延慶身死, 故齎志未果。 而今者其率壻逆賊康惟善, 同里居七寸姪李洪胤, 同惡相濟, 謀唱反逆之計, 則豈以延慶爲不知哉? 到今計之, 與臣所言, 非但含憤以發, 謀逆之計, 益爲章章明矣。 臣有聞未卽上達, 臣之罪亦已大矣。 且延慶孽壻林五紀, 亦與逆賊康惟善等, 日夜同處, 陰謀秘計, 無有不知。 而臣痛憤之心, 寤寐未忘, (僅)
                    〔謹〕
                  具啓。" ○李後丁更推: "忠州
                  崔萬齡, 則鬚白腹不大, 臣家不遠處居生。 本是兩班人, 其弟崔億〈齡〉則糾察官也。 陰城居崔萬齡則本是常人, 與忠州
                  崔萬齡居住處及容貌, 元不相同。" ○李後丁、池七同、池億年質問。 池七同供云: "臣前年春, 因飢饉, 於李若氷祖上墓山, 剝取松皮, 洪胤、後丁等多率奴子歐打。 李若氷屬公田, 若氷奴公石耕食, 臣於田主沈府院君京居奴權其每處, 種子受來奪耕, 故懷嫌誣引明白。" 李後丁供云: "池七同父子, 瓦家造成, 多積禾穀, 因剝松皮而逢打者不實矣。 沈府院君農所, 屬公奴昌孫, 凡事專掌, 必不奪同班奴公石耕食之田, 給他人也。 前年八月崔大觀家時祭日, 招致饋酒, 因與同謀, 河陽、永川、新寧等官兵器取來, 僞造行移逢授事, 李洪胤與臣說道矣。" 池億年供云: "前年春飢荒太甚, 雖士族之家, 亦不免飢, 臣父子剝取松皮, 爲後丁歐打明白。 公石耕食之田, 臣父奪耕之由, 問于貞陵洞府院君奴權其每。"】
地名: 永川 (慶尚道, 郡)
年: 1560.0

○慶尙道觀察使李戡馳啓曰: "金山居品官李彭宗家, 强盜突入, 殺害彭宗。 其妻艱難走出, 從牖後諦視, 有一人變形易服, 雜於賊中, 乃其奴漢連也。 漢連等倡率賊黨, 殺害其主, 事狀昭著。 請發遣京官, 推問何如? 永川郡守沈義儉, 欲作琴, 斫伐鄕校廟庭桐木。 義儉敢伐聖廟之樹, 固是無狀。 所當罷黜。 而其郡品官、校生等, 聚會官門, 議黜訓導, 而生員鄭琚、盧遂等, 改植他木, 作文祭告,
                【其文有 "那何今日再逢伐樹" 之語。】
              齊聲哭臨。 其志雖曰可嘉, 不顧等威, 顯辱土主, 其事亦甚不中。 近來習俗日非, 鄕所之外, 又有司馬所, 作一官府, 雄長一境, 主張論議, 公私貽弊, 毁譽守令, 亦出其手。 當今弊風, 未有甚於此。 請囚鄭琚等治罪, 以杜弊源。"

○甲辰/上御朝講。 大司憲宋麒壽曰: "永川聖廟前久遠桐木, 一朝無緣斫伐, 其倅之無識, 可知矣。 鄭琚等所爲, 其志則可觀。 永川, 物衆地大, 人物富盛, 有識之士甚多。 立書院聚生徒, 其來已久, 人知禮義, 士風甚美。 今者移木而栽之, 聚奠而泣下, 且以再逢伐樹之語, 至比郡守於桓魋。 其言雖似過激, 豈以此爲罪哉? 若因啓聞而重治之, 則臣恐士氣摧沮也。" 司諫李希儉曰: "狂簡儒生之事, 非豪强品官之比也。 如是治之, 似爲太過矣。" 上曰: "近來人心風俗, 薄惡日甚, 以奴殺主, 綱常大變, 至爲駭愕。 永川之事, 雖因郡守失道而如是, 然見其啓本, 則習俗似乎不美。 恐有後日之弊, 故令其道推之矣, 該司當斟酌處之。"

○乙巳/上御朝講。 獻納權信曰: "今觀永川司馬所之事, 大關風俗, 至爲不美, 然常時廟庭, 荒廢不修, 不知起敬, 故至於斫伐其樹。 此亦訓導非其人而然也。 外方訓導, 以生員、進士, 公薦差送, 如有成效, 例卽陞敍, 必有所勸勵而盡心矣。" 領經筵事尙震曰: "近來人心極惡, 風俗大敗, 子而殺其父者有之, 奴而戕其主者有之, 誠非細故。 黃海道賊黨, 則朝廷別遣武臣捕獲, 而猶不畏戢, 至於射殺官軍, 奪其黨而去。 極爲駭愕。 自古國家, 以人心扶持, 而至於如此, 自上留念幸甚。" 上曰: "近來累有綱常大變, 盜賊熾盛, 亦至此極, 皆由敎化不行之所致也。 徒切傷嘆而已。 啓意至當。"
地名: 永川 (慶尚道, 郡)
年: 1593.0

○經略移咨: 大槪, 本國八道之中, 某道、某邑, 倭奴盡數占據; 某道上犯; 某道未犯; 某處某道, 全未入境, 逐一備細, 開寫明白, 咨復施行。 回咨曰: ‘如平安道
              平壤府城ㆍ中和ㆍ祥原等郡, 俱經焚蕩占住。 寧邊ㆍ肅川ㆍ成川ㆍ定州ㆍ安州ㆍ龜城ㆍ朔州ㆍ昌城ㆍ義州ㆍ江界等府鎭、德川ㆍ順川ㆍ熙川ㆍ雲山ㆍ嘉山ㆍ郭山ㆍ宣川ㆍ鐵山ㆍ龍川ㆍ渭原ㆍ碧潼ㆍ博川ㆍ理山ㆍ寧遠ㆍ慈山ㆍ价川等郡、甑山ㆍ咸從ㆍ江西ㆍ永柔ㆍ龍崗ㆍ三和ㆍ順安ㆍ江東ㆍ三登ㆍ陽德ㆍ孟山ㆍ泰川ㆍ殷山等縣, 俱賊未入境。 黃海道
              黃州ㆍ海州ㆍ瑞興ㆍ平山ㆍ豐川等府鎭、鳳山ㆍ谷山ㆍ遂安ㆍ信川ㆍ安岳ㆍ載寧ㆍ白川等郡、新溪ㆍ牛峯ㆍ文化ㆍ松禾ㆍ長淵ㆍ瓮津ㆍ康翎ㆍ殷栗ㆍ江陰ㆍ長連ㆍ兎山等縣, 俱經焚蕩占住。 只延安府一城, 守臣固守, 奮勇拒敵, 賊遂大挫而去。 京畿
              廣州ㆍ驪州ㆍ坡州ㆍ楊州ㆍ水原ㆍ富平ㆍ利川ㆍ仁川ㆍ長湍ㆍ南陽等府鎭、楊根ㆍ豐德ㆍ加平ㆍ安山ㆍ朔寧ㆍ安城ㆍ麻田ㆍ高陽等郡、龍仁ㆍ振威ㆍ永平ㆍ陽川ㆍ金浦ㆍ砥平ㆍ抱川ㆍ積城ㆍ果川ㆍ衿川ㆍ通津ㆍ交河ㆍ漣川ㆍ陰竹ㆍ陽城ㆍ陽智ㆍ竹山等縣, 俱經焚蕩, 亦有占據。 江華ㆍ喬桐等府縣, 俱賊未入境。 江原道
              原州ㆍ淮陽ㆍ襄陽ㆍ春川ㆍ三陟ㆍ江陵ㆍ鐵原等府鎭、通川ㆍ平海ㆍ旌善ㆍ高城ㆍ扞城ㆍ寧越ㆍ平昌ㆍ等郡、金城ㆍ蔚珍ㆍ歙谷ㆍ伊川ㆍ平康ㆍ金化ㆍ狼川ㆍ洪川ㆍ楊口ㆍ橫城ㆍ麟蹄ㆍ安峽等縣, 俱經賊患, 亦有占住。 慶尙道
              慶州ㆍ星州ㆍ安東ㆍ昌原ㆍ金海ㆍ密陽ㆍ善山ㆍ大丘ㆍ東萊等處府鎭、草溪ㆍ蔚山ㆍ梁山ㆍ淸道ㆍ醴泉ㆍ永川ㆍ興海ㆍ金山ㆍ咸安ㆍ陜川等郡、慶山ㆍ固城ㆍ巨濟ㆍ義城ㆍ泗川ㆍ鎭海ㆍ開寧ㆍ三嘉ㆍ高靈ㆍ宜寧ㆍ河陽ㆍ龍宮ㆍ彦陽ㆍ漆原ㆍ仁同ㆍ聞慶ㆍ咸昌ㆍ知禮ㆍ玄風ㆍ軍威ㆍ比安ㆍ義興ㆍ新寧ㆍ靈山ㆍ昌寧ㆍ機張ㆍ熊川等縣, 俱經焚蕩, 占住。 靑松ㆍ寧海等府、榮川ㆍ豐基ㆍ咸陽等郡、南海ㆍ盈德ㆍ居昌ㆍ奉化ㆍ河東ㆍ淸河ㆍ安陰ㆍ丹城ㆍ禮安ㆍ迎日ㆍ長鬐ㆍ眞寶等縣, 俱賊未入境。 只晋州一城, 本鎭官固守拒賊, 斬殺甚衆, 賊遂遁歸。 咸鏡道
              安邊ㆍ德原ㆍ鍾城ㆍ慶興等府鎭、文川ㆍ高原ㆍ三水ㆍ端川等郡、洪原ㆍ利城ㆍ明川等縣, 俱經賊患, 亦有占住去處。 忠淸道
              忠州ㆍ淸州等鎭、淸風ㆍ丹陽ㆍ槐山等郡、文義ㆍ堤川ㆍ懷德ㆍ延豐ㆍ陰城ㆍ淸安ㆍ鎭川ㆍ永春ㆍ報恩ㆍ永同ㆍ黃澗等縣, 俱經焚蕩, 亦有占住。 公州ㆍ洪州等鎭、林川ㆍ泰安ㆍ韓山ㆍ舒川ㆍ沔川ㆍ天安ㆍ瑞山ㆍ沃川ㆍ溫陽等郡、鴻山ㆍ德山ㆍ平澤ㆍ稷山ㆍ定山ㆍ靑陽ㆍ恩津ㆍ懷仁ㆍ鎭岑ㆍ連山ㆍ尼山ㆍ大興ㆍ扶餘ㆍ石城ㆍ庇仁ㆍ藍浦ㆍ結城ㆍ保寧ㆍ海美ㆍ唐津ㆍ新昌ㆍ禮山ㆍ木川ㆍ全義ㆍ燕歧ㆍ靑山ㆍ牙山等縣, 俱賊未入境。 全羅道
              珍山ㆍ錦山等郡, 龍潭ㆍ茂朱等縣, 俱被焚掠外, 羅州ㆍ光州ㆍ南原ㆍ長興ㆍ順天ㆍ潭陽ㆍ濟州等府鎭、寶城ㆍ益山ㆍ古阜ㆍ靈巖ㆍ珍島ㆍ淳昌ㆍ金堤ㆍ礪山ㆍ靈光ㆍ樂安等郡、昌平ㆍ臨陂ㆍ萬頃ㆍ金溝ㆍ綾城ㆍ光陽ㆍ龍安ㆍ咸悅ㆍ扶安ㆍ咸平ㆍ康津ㆍ玉果ㆍ高山ㆍ泰仁ㆍ沃溝ㆍ南平ㆍ興德ㆍ井邑ㆍ高敞ㆍ茂長ㆍ務安ㆍ同福ㆍ和順ㆍ興陽ㆍ海南ㆍ求禮ㆍ谷城ㆍ長城ㆍ珍原ㆍ雲峯ㆍ任實ㆍ長水ㆍ鎭安ㆍ大靜ㆍ旌義等縣, 俱賊未入境。 只全州府一城, 賊至城外, 望見守備完固, 不犯而退。

○乙卯/巳時, 上御便殿, 謂大臣等曰: "卿等各言所懷。" 沈忠謙對曰: "近觀國勢, 漸就危迫, 如久病彌留, 元氣萎弱。 若不投以瞑眩之藥, 日漸焦槁, 終至於不可救矣。 大臣旣已下去, 急以此意, 通于經略, 合勢進擊, 決一死戰可也。 兩湖物力, 一戰則猶或可支, 若持久, 則勢難支吾矣。" 上曰: "中原, 旣已講和, 總兵豈肯擊之? 必須上達于朝廷, 而又使經略、提督回, 心然後可擊。" 柳成龍曰: "前聞總兵之言, 似有進擊之意, 且見石尙書通經略書, 有便宜從事之語。 此意下書于左相, 與總兵秘密議定, 相議進戰爲當。" 同知中樞府事朴晋曰: "淸河縣監鄭應聖, 與興海郡守崔輔臣, 終始堅守, 故民皆耕穫, 至今保存。 其功不小, 而未知賞職幾何? 延日縣監洪昌世, 與李守一, 軍功相等, 而守一已陞堂上, 昌世則尙未蒙賞, 似爲冤悶。 梁山郡守邊夢龍, 親自突擊, 手斬七級, 分遣軍官, 龍堂賊船, 盡爲焚蕩, 而功不如夢龍者, 反居其上, 似有冤悶之意。" 上曰: "功高而賞小, 或未蒙賞者, 卿一一言之。" 晋對曰: "慶州
              崔文炳, 把截慈仁縣, 守護國穀, 自四月至八月, 拒守不退。 靑松府使鄭愼, 與韓仁溥, 竭力守城, 多助軍糧。 義城縣令李汝溫, 亦能接濟軍糧, 其功可嘉。" 上曰: "權應銖, 卿之部下人, 其人能將乎?" 晋曰: "處事顚倒, 不愛軍卒。" 成龍曰: "過爲誅殺, 故人心不附, 然不能掩永川之功矣。 鄭大任, 誠心討賊, 其功與應銖無異。" 上曰: "鄭大任, 何如人?" 成龍曰: "臣見其人, 可堪爲將。 自言我不解文, 不可爲牧民之官, 若定將下送, 令自當一隊, 則可以討賊云, 其志可尙。 且永川之功, 歸美於應銖, 而渠則口不言功。" 上曰: "何官?" 對曰: "醴泉郡守也。" 上曰: "依願爲當。" 晋曰: "鄭起龍, 接戰時, 下馬斬賊, 旋卽上馬, 此事甚難。 趙儆幾爲賊所殺, 賴起龍得免。" 上曰: "古者, 或拔用於行伍之中。 如起龍者, 不當置於判官。" 成龍曰: "起龍, 年少有才略。 且長於牧民, 接待天將, 極盡其誠, 至親自刈草。 尙州人皆曰: ‘判官可陞牧使, 而判官不必出也。’ 如此之人, 今所罕見。" 晋曰: "以常人言之, 蔚山白丁張五石、私奴金善進等, 皆力戰有功。" 上曰: "如此之人, 必須除職, 可以聳動。" 晋曰: "慶州
              李克福、定虜衛崔奉天、興海
              李敦、朴應聖等, 當變初, 道無將主, 親自領軍, 力戰有功, 而皆爲賊所害。" (生)
                〔上〕
              命注書, 詳書姓名。 忠謙曰: "我國法令, 旋立旋廢, 雖似未安, 如庶人着帽事, 人情皆以爲非便。 聖意雖欲一依華制, 或有假稱唐兵, 中路作賊之弊。 義州則服色混淆, 不無奸細之事矣。" 上曰: "予意庶人着小帽; 禁軍着氈笠, 則赴戰似爲簡便, 而書吏, 則《大典》各有所着之物, 人人皆挾竹機, 逢雨輒着可也。 唐將見之, 每爲嘲笑, 改之何妨?" 啓訖, 以次退。
地名: 永川 (慶尚道, 郡)
年: 1598.0

○上幸經理衙門, 與經理相揖而謂曰: "大人自戰場還已久, 而以賤疾, 今始來拜, 極爲惶恐。 且大人親冒矢石, 不避艱險, 大振天威, 以破賊膽, 日後掃蕩有何難乎? 前日大人南下之後, 寡人便當隨行, 而被軍門止之, 竟未免失約, 至今爲恨。" 經理曰: "軍門前已通書於俺處, 爲其處糧餉不敷, 如是爲之。 今謹悉盛意矣。" 上曰: "自古大賊, 寧有勦滅之理? 島山之擧, 實令兇鋒褫魄, 將有破竹之勢。 皇上之德, 大人之恩, 誠不勝感激。" 經理曰: "一擧掃淸, 是俺本心, 而兵力不齊, 且緣賊援大至, 以致班師。 以此之故, 業已具本辭職, 方候聖旨耳。" 上曰: "專未聞知。 何可乃爾? 願大人終始濟拯小邦, 勿復爲辭職之擧。" 經理曰: "才不足以濟事, 故辭之耳。 下三道已分遣摠兵, 爲屯守之事, 貴王須申飭陪臣, 更加勉力。 今日之事, 築城、屯田爲上緊。 且天朝水兵, 幾萬出來, 而天朝之船, 不過東海, 貴國須多造船隻於東海, 以資戰用。" 上曰: "甚妙矣。 大人爲小邦, 施設規畫, 極其詳悉, 感激感激。" 且曰: "吳揔兵將屯永川云, 此地蕩破最甚, 錢糧難繼, 時節且晩, 農事亦難, 若仍前駐忠州則好矣。" 經理勃然變色曰: "將令已下, 不可變也。 渠若厭往, 則何將官肯往乎? 國王豈知之乎? 南人素奸, 必往見國王也。" 上曰: "豈有是理? 特以小邦事勢稟議耳。" 經理曰: 已定, 不可改。 須勑監司, 運糧等事, 另加用力。" 上曰: "天兵爲小邦遠來, 馬多損傷, 小邦所當隨力備給, 安敢受價而後爲之? 前日軍門發給銀子, 使之貿馬, 寡人累辭不準, 心實惶恐。 諸島之馬, 時方捉出, 願大人還收銀子。" 經理曰: "天朝運糧凡事, 何者不用天朝之銀乎? 倭賊最畏馬兵, 今日之事, 得馬爲緊。 銀子不須言。" 上曰: "只患小邦, 馬難多得。 豈敢受價爲哉?" 經理令門子, 取來《攷事撮要》, 拈出永樂貢馬萬匹之語, 示之曰: "貴國之多産馬匹, 自古然矣。 今何謂無耶?" 上曰: "小邦在平時, 則雖萬匹之馬, 固可易得, 如今蕩破之極, 畜物亦甚掃如, 故如是悶悶耳。" 經理曰: "陪臣等雖或諉以無有, 而國王須勿信其言, 多般措備。" 上曰: "募馬除職事, 亦已申飭, 掛榜知會矣。" 經理又以《放事撮要
                  〔攷事撮要〕
                》中倭奴待接之條, 謂曰: "在前倭賊如此相通之事, 俺曾不知。 歲遣米如此, 而今何不要給米, 以講和也?" 上曰: "對馬島, 本是我土, 而爲倭奴所有, 未免竊發侵擾之患, 故爲羈縻之術, 如天朝之待㺚子耳。" 經理曰: "此已往之事, 不必論, 俺適見之故言之, 亦勿掛念。" 上曰: "若無分付之事, 請辭。" 經理曰: "後當回謝。" 上遂相揖而出。
地名: 永川 (慶尚道, 郡)
年: 1599.0

○諫院啓曰: "前啓尹斗壽事。 近來朝綱解弛, 人無顧忌, 少有厭苦之地, 則輒懷巧避之計。 頃者, 前郡守安昶, 除授永川之後, 厭其蕩敗, 敢生窺避之謀, 偃然以本郡奴婢多在, 呈所志圖遞。 其情迹昭著, 人皆痛憤, 請命先罷後推, 自今以後, 各別申明準期之法, 痛革厭憚圖免之習。 公州爲邑, 以沿路之地, 殘破無形, 人皆厭避者久矣。 牧使金尙寯, 一自除授, 方懷厭苦之際, 經理都監多費辭說, 至於啓遞, 以中其欲。 都監郞廳, 初非急緊之任, 孰不可堪, 而徒徇私意, 不念事體, 極爲未便。 請金尙寯牧使遞差, 承傳勿爲擧行。" 答兩司曰: "領相事, 夫豈不合, 何必强論? 安昶事, 似是法當。 今啓辭之意, 未得解見, 明日更爲回啓。 權應銖事, 徐當發落。 餘所啓, 依啓。"

○諫院連啓尹斗壽事。 "安昶自除授永川, 厭其蕩敗, 以本郡奴婢多在, 呈所志圖免, 風聞則其奴婢之數, 實不至於如是之多云, 故臣等據所聞敢啓。 大槪近來弊習已成, 窺避殘邑者, 輒以奴婢田結圖遞, 比比有之。 此弊不可不革, 故如是啓之矣。" 答兩司曰: "領相豈如是所論? 非其情矣。 以此事, 不須煩擾至此。 不允。" 答院曰: "安昶事依啓。"

○司諫宋馹, 獻納柳寅吉, 正言尹
              ㆍ南晫啓曰: "近來朝綱板蕩, 不可收拾。 少有厭苦, 圖避成習, 故殘破之邑, 除授之人, 托稱本地奴婢、田結, 呈所志遞免者, 比比有之。 經兵殘地, 荒廢死亡之爲甚, 而士大夫之田民, 獨爲遺在, 人皆有議, 欲防此路者久矣。 頃者, 永川郡守安昶, 以奴婢多在, 呈吏曹遞改, 風聞則昶之奴婢, 不至如是。 厭其殘破, 敢生此計, 物議殊以爲未便。 弊習不可不矯, 故臣等直據所聞敢論矣。 今見昶之緘辭, 則其奴八月二十二日來告生存奴婢十三口云, 而呈所志, 則在本月二十一日, 非但日字倒錯, 至於所志, 則稱十五餘口, 而緘辭則十三口云云。 一則曰永川人皆樂赴, 一則曰指日治行, 欲以蔽殘破之形, 掩圖避之迹。 措語無倫, 雖不足數, 而至曰虛捏指斥。 臣等雖無狀, 其於一庶官, 豈至無所風聞, 而敢爲虛捏乎? 言官風采, 自臣等墮落無餘, 不可仍冒言地, 更爲糾正他人。 請命遞臣等之職。" 答曰: "勿辭。"
                【退待物論。】
地名: 永川 (慶尚道, 郡)
年: 1723.0

○慶尙道
              永川郡, 私婢一胎生三男, 道臣以聞。
地名: 永川 (慶尚道, 郡)
年: 1728.0

○上御仁政門, 親鞫。 問韓世弘不服, 刑一次, 世弘供: "自前年有翼、弼顯、麟佐募軍, 沈維賢爲永川郡守時, 弼顯稱其年少解事。 臣聞其名盜賊, 外則陽城、振威、龍仁之間甚盛, 內則南泰徵知之。 思晟言: "人皆忙迫, 是可悶也" 思晟又以爲: "全羅道雖有盜, 不過壯士四五百, 陽城盜亦不過四五百, 虛踈莫甚, 此何以有爲? 思晟則欲待秋爲之, 術數如此。’ 云, 且言: ‘君則不可復來, 而褊裨將有往來之事, 可以相議。’ 褊裨則元再麟也。 思晟又言: ‘京中諸賊, 要我微服上來, 人事如此, 逆賊固無論, 雖竊盜, 亦不能爲。’ 臣以爲然矣。 有翼自初相親, 再昨年上京, 則有翼相臣之貌以爲, 福薄。 數日後更往, 則有翼以爲: ‘有一種怪惡之輩, 謀逆之事, 君可同事否?’ 臣答以事不但可怕, 吾心拙福薄, 何能辦大事?’ 有翼、弼顯、思晟及賊河, 爛熳相議。 京中則有翼主張, 其次思晟有計慮, 此二人爲魁, 泰徵則渠輩以爲庸劣, 有翼之外, 李河爲次。 閔觀孝在江外, 故相面而已, 不能數往來, 內應事, 有翼最緊。 二月二十五日間, 麟佐入京, 以爲君則庸劣, 吾則嶺南得同謀之人十餘, 鄭希亮等。’ 云, 而多人在座, 不言某某名姓。 十五日事, 臣往平安道, 故不能知。 內應事, 各人聚家僮, 泰徵有捕盜廳軍士, 河又傳弼顯之言曰: ‘弘化、敦化兩門開之最難, 若多積火藥, 以火箭射之, 門可自破。’ 有翼則言: ‘當聚軍於城內。’ 河則言: ‘當聚軍東小門外。’ 此則前年九月, 與有翼、河共議之言。 麟佐謂河曰: ‘君何以聚軍?’ 河云: ‘有五六十名, 其外如奴者, 五六十人中, 庶者亦五六十人, 合以計之, 當爲百五六十人。’ 蓋有大庄於礪山, 故軍丁多出於湖南。 再昨年臣在尙州, 聞臺啓, 以陰謀秘計, 將論十六七人, 臣居尙州纔一年餘, 弼顯亦來倡言曰: ‘韓世弘來, 故吾亦隨來。’ 世以臣爲弼顯主人, 十六七人, 臣及弼顯在其中, 其餘尹德裕、閔元楷、李河、李思晟、李有翼云。 故臣驚怕其言, 而臺啓不果發, 謀逆是實。" 處斬, 孥籍如法。
地名: 永川 (慶尚道, 郡)
年: 1798.0

○辛酉/召見右議政李秉模、備局有司堂上李時秀ㆍ趙鎭寬、戶曹判書金華鎭、宣惠廳堂上鄭民始、吏曹判書金載瓚、曾經統制使漢城判尹李敬懋、行大護軍趙心泰、漢城左尹徐有大、嶺南御史呂駿永。 駿永進書啓, 慶尙道觀察使李亨元、永川郡守沈公著、密陽府使尹㬘、大邱判官洪履簡、柒谷前府使尹養儉、義城縣令金喆淳、新寧縣監南正和、前縣監李龜錫, 俱以不治, 勘罪有差。 又進別單, 其一: "統穀移貿, 實爲江邊列邑難支之弊。 分排列邑, 殆無限節, 出給一兩本錢, 責捧一石實穀, 則奸吏之添給, 墨倅之憑藉, 職由於此。 勒給濫捧, 弊端不一, 每當輸納, 補縮之橫斂, 情債之增加, 又沒紀極。" 右議政李秉模覆奏曰: "統營移留, 或防或許, 蓋緣該營事勢之亦不可不念也。 向在己酉, 因統帥狀請, 限六千石許留, 而自該營運去, 各邑運納, 一切嚴禁之意, 覆啓行會, 則所當一遵無替, 而今又登於繡啓, 其不能恪守, 事之可駭, 莫此爲甚。 論其事情, 則移貿一節, 恐難一切永塞。" 上, 以問曾經統帥人。 漢城判尹李敬懋曰: "統營支放之需二萬餘石, 專靠於三道耗條, 而竝與嶺南之山郡耗條, 發賣換貿於本道中沿江海各邑。 外此坐運之術, 誠非智慮之所可施矣。 以嶺南之廣, 限萬石移貿, 何足爲弊於民邑乎?" 大護軍趙心泰曰: "該營事勢, 歲辦二萬石穀物, 然後可以排比, 而取價於湖, 移貿於嶺, 此不可一切嚴防。 從今以後, 該營與各邑, 違越定數, 憑藉立本之弊, 隨現論勘。" 秉模曰: "先以別單辭意, 嚴關査問於該營, 使之無敢漫漶, 從實報來後稟處。" 從之。 其一: "漕倉米之數千石除留, 法意有在, 而船格什物, 皆以本色, 則雖在年豐歇價之時, 自有沾漑之道矣。 一自地部換貿之後, 擧皆失望, 無以爲利。 外受之弊, 尤甚於換貿。 本邑大米, 數亦不敷, 乃以荒租準折, 出給民間, 使以米一石價七兩二錢, 備給貢人, 荒租二石七斗零, 價不過數三兩, 而餘數公然勒徵於窮春顑頷之民, 則除留外受, 非但船人之害, 亦爲邑民之害。" 右議政李秉模啓言: "除留米換貿, 極涉苟簡, 前後筵席, 屢奉變通之聖敎, 而該曹需用, 姑不得方便之道, 因循至今。 今見繡啓, 益知其弊多端。 請退究劃代之策, 追後稟處。" 上, 以詢戶、惠堂及有司堂上, 戶曹判書金華鎭、宣惠廳堂上鄭民始、有司堂上李時秀ㆍ趙鎭寬, 皆言其當罷。 秉模曰: "諸議別無異同, 畢竟革罷, 恐不可已矣。" 上曰: "除留米設置之本意何如, 則京司之反爲換貿, 換貿之外, 更有外受之弊? 若不換貿, 則自可如式, 除留事面可正, 諸弊皆祛。 自今度支換貿名色, 特爲革罷。" 其一: "刑具分寸, 載在金石, 而以內下營造尺, 逐邑摘奸, 則所謂刑具, 多不中式。" 右議政李秉模覆奏曰: "繡啓所論刑具之未準法尺, 良由木尺之邑各不同。 請令該曹, 造送鍮尺於該道, 仍令準此造置於各閫、邑、鎭、驛, 俾無過不及之弊。" 上曰: "度支所在鍮尺, 卿其取來, 較正於典則尺度, 下送八道四都, 仍令道臣, 依所下尺度, 一一頒給管下邑鎭後狀聞。 此後繡行, 以今頒尺度有無考察事, 添書繡行事目。" 其一: "密陽後漕倉設立之時, 江水深闊, 裝載甚易, 壬子大水之後, 山頹沙積, 便成淺灘, 以小小葉船, 分運出海, 遲滯逗遛之弊, 實爲悶然。 金海地形, 臣雖不得目覩, 險處在後, 水勢甚便, 裝載之路, 實爲平順。 船人之言若此, 則利害之分可知, 移此設彼, 恐無不可。" 右議政李秉模覆奏曰: "金海移倉之論, 已自壬子之前, 而人見參差, 至今仍置, 繡衣目見形便, 有此論列。 曾經道臣, 亦多登筵, 請下詢處之。" 上, 以詢曾經道臣人。 右承旨李泰永曰: "後漕倉之當初設置於三浪江口, 未知何所取。 而距海門十餘里, 地隘灘淺, 各邑稅米, 捧於倉庭, 輸於海船, 耗費及遲滯之弊, 不一而足。 金海旣是接境, 而海邊可合設倉處, 亦有數處, 今若審其利害, 定其移建, 則所屬各邑, 亦必樂從矣。" 秉模曰: "前道臣之論, 亦以移設爲便。 而事係審愼, 請更令本道, 條列形便, 具意見論理狀聞稟處。" 從之。 居數月, 慶尙道觀察使李義綱狀啓言: "金海、梁山, 以其輸納之便近, 民情自願, 密陽、玄風、昌寧、靈山, 以其水路之稍遠, 擧皆不願。 今若移倉於金海
              竹島, 使數三百里外屬邑人, 擔當轉輸, 則許多錢穀, 分載幾隻小艇, 而散泊他境, 貿連多日。 則其視鵲院, 移載難易便否, 不啻懸殊, 營建物力, 亦難措劃, 請仍舊。" 秉模曰: "金海移倉, 願者少而不願者多, 移建物力, 亦多難辦, 此等不急之務, 今姑置之爲宜。" 從之。 其一: "金海府
              鳴旨島, 卽産鹽處, 而設蒜山倉於該府, 劃付米一千石, 留作本米, 分給島民, 米一石捧鹽三石, 名曰公鹽。 而春秋分捧三千石, 到泊洛東, 以七兩定價發賣, 合爲一萬七千八百兩, 婢貢給代及巡營需用之資, 卽其規式。 而所謂七兩定價之後, 監色輩之私貿後鹽者, 必與公鹽, 同爲發賣, 以規後利, 故公鹽收捧之前, 島民之柴水, 一切痛禁, 此爲島民之弊, 公鹽上江後, 私商之載運者, 不得賣買, 此爲私商之弊。 有此兩弊之故, 公鹽未發賣之時, 嶺底各邑, 不得食鹽, 此爲嶺民之弊。" 右議政李秉模啓言: "鳴旨島鹽弊, 島民與嶺底各邑之民, 有口輒言, 而其實則效害相參。 島民若非巡營之力, 則各閫、邑、鎭之留販, 勢無以支當, 上流運鹽之數, 亦難保其廣布, 此實民人輩, 見一偏而未見一偏之說也。 極不過七兩之定, 可謂公私俱便, 而如有增價之說, 復入按廉之行, 則該道臣隨現重勘。" 從之。 其一: "壬子川浦之近萬結還實, 卽南民切骨之冤。 而臣之潛行, 適在春耕之時, 遍察壠畝之間, 則雖尺土片壤, 無不起墾。 壬子川浦非沙石堆積者外, 決無不起之理, 而民人號訴, 吏輩稱冤, 輒以白徵, 動爲口實。 愚氓固無知識, 而許多起實者, 必爲土豪奸吏之囊橐。 臣於永川出道時, 考閱災冊, 則今災一百五十結, 不入分俵中, 故嚴覈委折, 則或歸流來舊陳, 或稱癸丑還起。 顧今列邑, 雖行査陳, 所得者不過書員輩零瑣之物, 許多隱漏, 自在不論。" 右議政李秉模覆奏曰: "前道臣李泰永, 降續勸耕之請, 卽統指陳田, 非謂癸丑還起, 而營邑混淪看得。 爲今之道, 但當許其當免, 査其還起, 移此充彼, 將西補東, 無使癸丑還起之說, 復行於民間而已。 今觀繡啓, 可知營邑之尙未分曉, 謹將昨年判付及前後事實, 嚴明面飭於新道臣。" 上, 以問曾經道伯人, 右承旨李泰永曰: "臣之年前, 以陳土之降等限年, 有所狀請蒙允, 而時卽遞任, 未當秋務矣。 近聞守令或不無疑眩, 多以爲癸丑還起, 同在其中云。 旣稱還起, 卽非降續。 此不難知之事, 而不爲區別, 混同擧論, 則吏奸民怨, 其將去益滋甚矣。" 上曰: "依右相所奏爲之。 而癸丑還起, 爲嶺民切苦之瘼云, 故昨年飭敎至嚴, 且於其後狀啓, 又下別般飭敎, 俾勿更煩朝廷。 到今更以此事入於繡啓, 筵退後別關嚴飭, 須勿如前混淪。 至於前伯所請降績一款, 段落各異, 此亦區別知委。"
地名: 永川 (慶尚道, 郡)
年: 1814.0

○禮曹, 以各式年京外忠、孝、烈狀報政府, 分等抄啓。 忠臣旌閭秩。
                【京居故學生李興植, 辛未西賊時, 從其兄祜植, 郭山任所及賊突入奮罵遇害。】
              孝子旌閭秩。
                【京居故府使沈養之, 故庶尹丁志德, 故良人池道榮, 故副正申韺, 故都正黃運祚, 贈敎官李復運, 故學生韓光益, 故童蒙愼根秀, 水原府故正言崔道文, 故進士崔受復, 積城庶人李厚孫, 鎭岑故士人柳東爀, 全州故士人趙大壽, 延安故官奴李昌梅, 安邊故學生柳仁淸, 咸興故學生朱欽烈。】
              孝婦旌閭秩。
                【豐川閑良朴震杓母崔姓, 原州故業儒李童錫妻金氏。】
              烈女旌閭秩。
                【京居故士人申錫殷妻愼氏, 故士人沈宅模妻李氏, 故將仕郞朴敬植妻郭氏, 故學生李明誠妻韓氏, 故學生趙旭永妻洪氏, 故出身徐命俊妻金姓, 故學生李羲龜妻兪氏, 故學生南秉憲妻徐氏, 故通德郞鄭昇燠妻李氏, 士人愼師一妻元氏, 故學生許晩妻李氏, 士人權仁壽妻李氏, 故學生尹佐烈妻李氏, 開城府故士人林景立妻朴氏, 故副司果劉順龍妻張氏, 水原府故下吏羅繼述妻朴姓, 故旗牌官朴奎淵妻兪姓, 始興故學生柳最寅妻金氏, 永平故學生金學禮妻成氏, 陽川故士人權攸妻丁氏, 公州贈參判崔相奎妻文氏, 淸安故士人洪在範妻金氏, 天安故良人白東齊妻崔姓, 臨陂故士人趙益淳妻金氏, 金堤故士人李晩得妻朴氏, 光州故閑良吳次培妻白姓, 法聖故閑良宋允之妻朴姓, 古阜故士人李始采妻柳氏, 大丘故士人李咸厚妻尹氏, 永川故良人朴千億妻崔姓, 聞慶故士人鄭渭妻申氏, 英陽故士人李壽延妻李氏, 居昌故士人卞東賢妻李氏, 靈山故學生裵允徽妻權氏, 昌原故業儒朴擎天妻裵氏, 慶州故士人崔宗白妻鄭氏, 楊口故學生鄭橒厦妻朴氏, 洪川故士人閔建洙妾李姓, 安峽故學生李㫼妻李氏, 春川故士人崔瑞妻李氏, 海州故士人李尙祖妻梁氏, 黃州故士人安得濟妻金氏, 瑞興故閑良嚴東延妻吳姓, 義州故士人白允希妻趙氏, 成川故學生金大白妻金氏, 故學生洪尙一妻朴氏, 順川故學生李昌國妻金氏, 嘉山故學生金仁識妻吳氏, 安北兵營吏金錫履妻金氏, 厚州鄕人元光華妻姜氏, 鏡城故學生玄啇枻妻鄭氏。】
              孝女旌閭秩。
                【大丘故士人李咸厚兩女兒。】
              忠臣贈職秩。
                【居昌故監務李智活, 端宗遜位, 棄官自靖者也。 溫陽故士人姜玳, 戊申逆變, 倡義討賊者也。 晋州故義兵將許國柱, 倭變倡義入守晋陽者也。 慶州故奉事白
                  以昭, 倭變倡義丁酉戰亡者也。 慶山故參議張夢紀, 倭變倡義殉節於唐橋之戰者也。】
              孝子贈職秩。
                【京居故通德郞金義集, 故學生尹恒東、李羲龜、南鏽, 水原府故士人金星烈, 開城府故士人韓道奕、禹得龍, 富平故衛率南淵, 洪陽故進士李彪, 藍浦故通德郞李基商, 報恩故僉知黃遇河, 故士人宋保相, 沃川故士人鄭利濟, 鎭岑故士人李乘, 牙山故士人朴履和, 長興故士人趙碩泰, 全州故郡守李汝忠, 興陽故士人秦聖夏, 羅州故士人羅尙紀, 彦陽故進士徐錫麟, 金山故士人曺世龍, 安義故學生愼守沉、知禮故學生李衒績, 晋州故學生鄭鉉毅, 安東故生員申光集, 平海故士人黃命圭, 洪川故士人閔光魯、閔百珍, 春川故學生韓德祚, 海州故士人金百源, 長淵故士人白鴻儀。】
地名: 永川 (慶尚道, 郡)
年: 1822.0

○禮曹以各式年京外忠、孝、烈、狀報政府, 分等抄啓。 忠臣旌閭秩。
                【京居贈參議李士珪, 丁丑虜亂扈從沁都, 殉節者也。】
              孝子旌閭秩。
                【京居故通德郞兪彦淳, 故郡守鄭維, 故士人李堂九, 故折衝宋奎輝, 開城府故士人秦景舜、梁濟均, 忠原故童蒙洪此奇, 永同故士人金良榘, 藍浦故通德郞李基周, 全州故郡守李汝忠, 扶安故士人金履孝, 迎日故士人金仁學, 三陟故學生洪啓夏, 平壤故參奉金宗澤, 咸興故學生李益孫, 富寧武人鄭彭重, 安邊故士人金彦濟。】
              孝女旌閭秩。
                【京居故學生李維妻金氏, 楚山故士人尹基顯妻金氏。】
              孝婦旌閭秩。
                【溫陽故士人李培夏妻南氏, 江界無役宋泰文妻申姓。】
              烈女旌閭秩。
                【京居故學生尹致準妻林氏, 故學生黃奎鈾妻許氏, 故進士權賚妻李氏, 故僉正李秉淳妻金氏, 故學生朴齊衡妻李氏, 故折衝皮尙一妻尹氏, 故學生林日淳妻尹氏, 故學生趙漢錫妻權氏, 贈參議李士珪妻李氏, 故將仕郞安國均妻李氏, 故折衝金順孫妻金氏, 故吏姜寬得妻方姓, 開城府故士人金履瑞妻梁氏, 故士人玄錫祺妻金氏, 廣州府故學生金致彦妻趙氏, 江華府故劉義泰妻河氏, 木川故通德郞金義淵妻李氏, 淸州故士人李集璜妻李氏, 靑陽故良人李重馥妻金姓, 稷山故良人李士玉妻白姓, 全州故士人宋規煥妻安氏, 玉果故良人金夢愛妻金姓, 錦山故士人朴希默妻金氏, 光州故士人崔弘淳妻申氏, 淸道故士人李宅俊妻郭氏, 蔚山故學生許塾妻李氏, 山淸故士人閔百祿妻盧氏, 河東故士人崔浩妻金氏, 其女兄故士人金尙讃妻金氏, 寧海良人金文在妻私婢一烈, 襄陽故士人鄭用觀妻申氏, 三陟故良人崔明倫妻朴姓, 原州故通德郞朴東肇妻李氏, 洪川故士人許殷洙妻李氏, 長淵故士人金在重妻李氏, 載寧幼學康彛根妻李氏, 平壤故士人張禮維妻李氏, 館軍朴允建妻朱姓, 殷山故士人李再倜妻金氏, 成川故良人李廷沃妻趙姓, 德源故武人南允福妻李氏, 咸興故士人朴尙駱妻金氏。】
              孝子贈職秩。
                【京居故進士金善民, 任㠎。 故通德郞申晧, 開城府故士人金彦璋, 公州故士人閔鎭運, 木川故通德郞金義淵, 〈天〉安故同知李大亨, 淸州故通德郞李尙復, 扶餘故士人黃載謙, 全州故別將金養直, 故士人金亨福, 光州故士人金光儁, 其弟故士人光源, 永川故士人李時復, 淸道故士人李宅俊, 寧越故學生嚴健中, 橫城故幼學申昅, 其弟故同知
                    
                  , 谷山故士人韓錫龜。】
地名: 醴泉 (慶尚道, 郡)
年: 1415.0

○檢校議政府參贊偰眉壽卒。 眉壽字天用, 大元
              高昌人, 崇文監丞伯僚遜之子也。 母趙氏性嚴, 敎之有法。 歲丙辰, 年十八中第, 歷仕中外。 永樂癸未, 以工曹典書, 齎朝廷易換馬籍赴京, 奏免數內欠少馬二十二匹。 丁亥, 以判漢城府事, 奉表赴京, 賀甘露醴泉, 仍奏免起取失加所管察罕失剌不花十二戶人口。 時適皇后崩逝, 告稟禮部, 以衰絰入哭, 帝稱其秉禮之邦, 異於他蕃, 深加嘆賞, 錫與尤厚。 還拜知議政府事。 己丑, 進賀聖節, 仍乞免貢金銀, 爲禮部誚詰不奏。 卒, 輟朝、賜祭、致賻。 眉壽孝友恭謹, 四兄皆先歿, 撫恤孤幼。 仲兄延壽無嗣, 於侍婢有息一女戚混。 嫂隷眉壽, 告嫂氏俾許爲良, 携養裝嫁。 其在政府, 務崇寬大, 不喜紛更, 所在威惠竝濟。 諡曰恭厚。 一子猷。
地名: 醴泉 (慶尚道, 郡)
年: 1428.0

○刑曹啓: "醴泉人張永己婢夫都羅大, 奸其主妻內隱之。 請依律絞都羅大, 杖內隱之一百, 贖流三千里。" 上曰: "都羅大常與家長之妻, 共爲鋤禾舂杵之事, 因與之通。 此必賤者之家, 都羅大之罪, 似爲可恕, 然律云: ‘雇工人奸家長妻者絞。’ 若以賤者而寬之, 後復有如此者, 依律抵罪, 則用法不均。 當依律文斷罪, 以戒後來。" 遂依所啓。
地名: 醴泉 (慶尚道, 郡)
年: 1432.0

○戊辰/禮曹啓: "慶尙道
              醴泉郡人金牣, 家貧無臧獲, 事父母至孝。 父沒, 欲守墳, 適母遘疾未果, 及母死, 廬於墓側, 朝夕哀思, 期而食粥, 再期而蔬食, 盡其喪制。 恨未得廬父墓, 仍居三年, 終始如一。 昌原府人金孝良年十五, 父得狂疾, 醫治不効, 聞生人骨最佳, 自斷手指, 炒乾爲末, 和酒飮之。 善山府人田佐命, 母全身不遂, 臥床七年, 佐命常自湯藥, 親奉溺器, 及沒守墳。 明年, 父又歿, 合葬, 居廬四年, 制終猶不去, 里人擧法諭之, 又留三月, 哀哭不輟。 山陰縣人梁郁事父母謹定省, 盡心供甘旨。 父沒, 三日不食, 廬墓三年。 母沒合葬, 乞貸宗族隣里, 盡賣家産以奉祀, 又廬墓三年。 知禮縣人尹殷保ㆍ徐騭, 皆受業於張志道。 嘗約云: "人生於三事之如一, 況吾師無後, 百歲之後, 當廬墓以終三年。" 及死, 告其父母, 玄冠腰絰, 廬於塚側, 躬執炊爨備奠物。 一日, 殷保父遘疾, 歸家侍藥, 暫不解衣, 病愈乃還。 廬墓月餘, 殷保夢不祥, 卽還家, 父果得疾, 越五日死, 擗踊哭泣, 不離殯側。 一日遇狂風失香合, 數月, 烏含香合來自北山, 置墳前, 其受業人沈澄ㆍ裵現等取視之, 果前香合也。 殷保雖廬父墓, 猶爲其師, 遇朔望必祭, 騭獨廬師墓, 以終三年。 京中住任柔年弱冠, 母寢疾, 侍側湯藥, 未嘗少怠, 及沒, 三日不食, 三年悲哀。 外祖父母相繼而沒, 柔代父居喪, 哀慕盡誠。 父發丹毒幾死, 聞人血爲佳, 卽刺臂取血塗之, 果逾。 康叔全自幼遊必有方, 及長不離側, 定省告面。 父母年皆八十五, 俱患風疾, 叔全侍居奉藥十餘年, 猶不瘳, 陪到溫井浴, 三年而病愈。 父母感其孝誠, 欲與家産奴婢, 叔全固辭曰: "侍藥療病, 子職當然, 請均分。" 父母從之。 高用禮家貧, 母年七十九, 奉養甘旨, 定省溫凊必謹, 及沒, 喪事一從《家禮》。 廬墓, 朝夕奠及種木營墳, 無不躬親, 啜粥終制。 忠淸道
              天安住副司正朴忱, 父母皆老, 弟四人俱仕宦, 忱侍親側, 盡誠奉養, 小有疾, 旁求藥餌治之。 每遇俗節, 必備酒食, 會鄕黨宗族以(悞)
                〔娛〕
              親。 稷山縣住卞袍年十一父沒, 守墳三年, 不食鹽醬, 不服煖衣, 常伏藁脫襪, 啜粥盡哀, 晝夜呼泣。 又侍母, 晨昏甘旨, 莫不親嘗。 龍仁縣住吳旼庚, 父母相繼而沒, 廬墓六年。 兄及妻早沒, 兒子六人無所歸, 旼
              庚愛之如子, 具資裝婚嫁二人。 陽川縣住別侍衛趙旋, 家貧養母盡孝, 母病臥床累月, 旋躬自湯藥, 奉溺器。 母將終, 呼旋曰: "吾以獨女子, 有九十四歲老母, 而未得終養, 汝能孝我。 其以孝吾之誠, 孝吾老母, 則吾死無恨矣。" 旣沒, 旋哭擗, 行喪皆從禮制。 孝養外祖母, 無異親母, 及沒, 葬於母墳近地, 廬墓三年, 食粥寢苫, 未嘗見齒。 黃海道
              平山府住故司直宋乙生妻曹氏, 年二十五, 夫亡終制, 母欲奪志, 曹氏不從, 今已二十三年, 遇俗節及朔朝必祭。 又侍母奉甘旨, 及沒, 服三年喪, 家于近墓之地, 每日朝夕上食。 慶尙道
              軍威縣住李奇年十九母死, 藁葬之。 謂父曰: "吾欲守墳。" 父曰: "吾今鰥居家貧, 汝之昆弟, 亦不堪軍役, 誰助汝守墳乎?" 奇泣曰: "吾母有二子, 兄今任軍役, 我獨無事, 非我而誰? 將乞糧守之。" 結草爲廬, 獨泣殯側。 翌日, 父往見感之, 遂不禁, 助構草廬。 旣葬, 朝夕之奠, 乞諸鄕閭繼之。 未再期, 父又死, 竝葬一丘, 負土石營墳, 守之。 京畿
              楊州人李奇遇, 事父母孝, 奉甘旨以誠, 母沒, 三日不食, 哀慟居廬。 服纔闋, 父又歿, 合葬, 又守三載。 親族憫其鰥居, 備資裝與之, 昏期旣定, 奇遇以嫁季妹。 上項人等, 宜加旌異。" 命與詳定所同議。 僉曰: "牣、郁、旼庚、殷保、袍、柔、叔全、旋、奇、孝良、佐命、奇遇、騭等, 旌門敍用; 用禮、忱敍用; 曹氏旌門復戶。" 從之。
地名: 醴泉 (慶尚道, 郡)
年: 1449.0

○議政府啓: "知醴泉郡事李希信, 昔爲長興庫直長, 奸庫婢。 後守恩津, 畜妓衙內, 妓與妻妬。 又爲萬戶, 多行不義, 不可使臨民。 初聞希信爲郡, 必臺諫論駁, 今告身已署過, 請罷之。 且希信所行, 流播人口, 吏曹擧而用之, 請竝推劾。"
地名: 醴泉 (慶尚道, 郡)
年: 1454.0

○議政府據禮曹呈啓: "黃海道
              鳳山郡
              金德連、忠淸道
              扶餘縣
              徐恭ㆍ禮山縣
              李開祐、慶尙道
              慶州
              許調元ㆍ彦陽縣
              朴孝元ㆍ金海府
              宋允和等, 其親得惡疾, 竝斷指和藥以進, 疾皆愈; 黃州
              金富英, 父母俱歿, 廬墓三年。 喪畢後, 每日晨昏, 上塚如生時, 定省不廢, 朝夕之奠, 節物必薦; 忠淸道
              扶餘縣
              趙汝鳩, 父死旣葬, 廬於塚側, 不食菜果, 旣終三年。 又留一年, 其母得疫疾甚劇, 進野人乾先嘗之, 及母死, 奴婢繼死者十餘人, 汝鳩獨不病; 田漢老, 年八歲, 嘗受業於師, 師與梨, 漢老不食, 師問其故, 對以母病, 歸獻其母然後受業。 至十四歲, 其父死, 哭泣不轍, 居于墳側, 母及親族哀其年少强止之, 不聽, 終三年。 又丁母憂, 亦如之; 韓山郡
              朴地, 爲親老不求仕, 盡心孝養。 其母病, 不脫衣, 嘗痢甛苦, 祈以身代, 母病遂愈。 父又得病, 欲嘗魚, 哀泣懇求, 忽驟雨, 得白魚以獻。 父又得病, 穀道不通, 口含油吹入大腸以療之; 全羅道
              昌平縣
              安正命, 父死, 啜粥飮水, 哀毁過制, 廬墓三年。 母得病, 嘗糞甛苦, 及死, 又廬墓三年; 龍安縣
              李桂攀, 年一歲, 母歿。 至八載, 始讀《孝經》, 呼母哀泣, 三年不食肉。 後, 父病, 嘗糞甛苦, 及其歿也, 親自負土營墳, 廬於其側, 以終三年; 慶尙道
              醴泉郡
              魯存禮, 父病, 嘗糞甛苦, 及歿, 親自負土營墳, 侍居三年。 又庶妹貧窶, 其所負債, 以己財償之, 又割土田與之; 軍威縣
              朴忠順, 少時母歿, 事父盡孝, 及死, 廬於墓側, 哀毁終制。 又痛不及喪母, 遷其母合葬, 負土成墳, 又終三年; 陜川郡
              韓仲老, 父死, 因母强禁不得廬墓。 後, 母死, 負土成墳, 親自炊爨, 以奉朝夕之奠, 旣終三年, 又守父側三年如初喪, 六年之間, 一不到家; 山陰縣
              崔渭, 事父母盡孝, 母欲食雉肉, 求之未獲, 家狗銜雉而來。 父死, 因母宿疾不得廬墓, 及母死, 哀毁守墳三年。 遷父合葬, 更留三年, 竝孝行卓異, 請隨才敍用。